ฉลุย! ต่างชาติแห่เที่ยวไทยทะลุเป้า 10 ล้านคน ลุ้นสิ้นปีนี้แตะ 11 ล้านคน
ฉลุย! ต่างชาติแห่เที่ยวไทยทะลุเป้า 10 ล้านคน ลุ้นสิ้นปีนี้แตะ 11 ล้านคน พร้อมวางเป้าปี 66 แตะ 20-24 ล้านคน โกยรายได้ 1.01 ล้านล้าน
ฉลุย! ต่างชาติแห่เที่ยวไทยทะลุเป้า 10 ล้านคน ลุ้นสิ้นปีนี้แตะ 11 ล้านคน พร้อมวางเป้าปี 66 แตะ 20-24 ล้านคน
11 ธ.ค. 2565

ผู้สื่อข่าวรายงานว่า วานนี้(10 ธ.ค.) เมื่อเวลา 16.15 น. ที่ท่าอากาศยานสุวรรณภูมิ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานใน กิจกรรมต้อนรับนักท่องเที่ยวครบ 10 ล้านคน “Amazing Thailand 10 Million Celebrations” โดยนายกฯได้ต้อนรับนักท่องเที่ยวคนที่ 10 ล้านคือ นางนาจูด อัลไควเตอร์ และนายไฮซัม อัลมัดลึจ ชาวซาอุดีอาระเบีย จากเที่ยวบิน SV 846 สายการบินซาอุดีอาระเบียน แอร์ไลน์ (Saudi Arabian Airlines : Saudia) 
โดยนายกฯได้มอบพวงมาลัยดอกไม้ แสดงการต้อนรับ ของที่ระลึก Amazing Thailand และของขวัญจากผู้สนับสนุนการจัดกิจกรรม ประกอบด้วย บริการรถ AOT Limousine ส่งนักท่องเที่ยวผู้โชคดี ไปยังโรงแรมที่พัก 2 คัน บัตรโดยสารเครื่องบินเส้นทางกรุงเทพ -ซาอุดีอาระเบีย จากสายการบินซาอุดีอาระเบียน แอร์ไลน์ บัตรกำนัลที่พัก ห้องพัก 2 คืน รวมอาหารเช้า ที่โรงแรมรอยัล ออร์คิด เชอราตัน กรุงเทพฯ, บัตรกำนัลที่พัก ห้องพัก 3 วัน 2 คืน รวมอาหารเช้า ณ โรงแรมอนันตรา ริเวอร์ไซด์ แบงค็อก รีสอร์ท
พน้อมทั้งแพ็กเกจบริการด้านสุขภาพ Medical Check-up จากโรงพยาบาลบำรุงราษฎร์ โรงพยาบาลเมดพาร์ค บัตรกำนัลสปา จากบริษัท ดีวานา สปา จำกัด, บัตรสวนน้ำแพ็กเกจครอบครัว จาก Andamanda Phuket และ Vananava Huahin  Bitkub Metaverse Virtual Land จากบริษัท บิทคับ แคปปิตอล กรุ๊ป โฮลดิ้งส์ จำกัด, บัตรกำนัล Gourmet Thai จากบริษัท เดอะมอลล์ กรุ๊ป จำกัด, บัตรกำนัลจากบริษัท เซ็นทรัลพัฒนา จำกัด (มหาชน) และบริษัท กลุ่มเซ็นทรัล จำกัด, บัตรกำนัลจากบริษัท สกายเวิลด์ แอดเวนเจอร์ จำกัด (หนุมานเวิลด์) และรางวัล Shopping Bag พร้อมบัตรกำนัล ปากกาสุดหรูและอุปกรณ์พาวเวอร์แบงค์ 1 ชุด จากบริษัท สยามพิวรรธน์ จำกัด รวมถึง ชุดช้างเบญจรงค์ และชุดสปา 1 ชุด จากบริษัท คิง เพาเวอร์ อินเตอร์เนชั่นแนล จำกัด มูลค่ารวม 3 แสนบาท
ทั้งนี้ นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬากล่าวรายงานว่า ยินดีที่ได้เปิดรับ นักท่องเที่ยวครบ 10 ล้านคน และขอบคุณ นายกรัฐมนตรีที่ช่วยผลักดันสนับสนุนภูเก็ตแซนด์บ็อกซ์ จุดเริ่มต้นการเปิดประเทศ งานนี้จัดขึ้นเพื่อขอบคุณนักท่องเที่ยวจากทั่วโลกที่ไว้วางใจให้ไทยเป็นจุดหมายปลายทางเดินทางท่องเที่ยว จนทำให้ภาคการท่องเที่ยวบรรลุเป้าหมายนักท่องเที่ยวต่างชาติ 10 ล้านคน ในปี 2565 และขอบคุณความร่วมมือความทุ่มเทของผู้มีส่วนเกี่ยวข้องในอุตสาหกรรมท่องเที่ยว รวมถึงชาวไทยทุกคนที่ร่วมเป็นเจ้าบ้านที่ดีจนฟื้นเศรษฐกิจอีกครั้ง
ด้าน พล.อ.ประยุทธ์กล่าวเปิดงาน ว่า วันนี้เป็นวันสำคัญที่ได้ต้อนรับ นักท่องเที่ยวจากต่างประเทศ ที่ผ่านมาเราประสบปัญหาโควิด-19 ระบาด ทำให้การไปมาหาสู่ระหว่างกันสะดุดไป แต่ฟ้าหลังฝนสดใสเสมอ วันนี้เราต้อนรับนักท่องเที่ยว 10 ล้านคนแล้ว แต่จะไม่หยุดเท่านี้ จะเร่งสร้างความเชื่อมั่นว่าไทยเป็นจุดหมายปลายทางของนักท่องเที่ยวทั่วโลก เรามีความพร้อมทุกด้าน ทั้งธรรมชาติความอุดมสมบูรณ์ อาหาร และศิลปวัฒนธรรมไทย รวมถึงการอำนวยความสะดวกและความปลอดภัยในการเดินทางท่องเที่ยว ซึ่งตนกำชับหน่วยงานที่เกี่ยวข้องให้ดำเนินการแล้ว สะท้อนถึงความเอาใจใส่นักท่องเที่ยวให้เหมือนเป็นคนในครอบครัว แขกมาเยี่ยมบ้านเรา ก็ต้องทำให้แขกมีความสุข ขอแสดงความยินดีกับนักท่องเที่ยวคนที่ 10 ล้าน
จากนั้นนายกฯเดินทักทายนักท่องเที่ยว ในท่าอากาศยานสุวรรณภูมิ ซึ่งมีนักท่องเที่ยว ชาวต่างชาติโบกมือทักทายและตะโกนเรียกนายกฯจากชั้น 3 ของอาคารผู้โดยสาร ว่า “Prime Minister” ซึ่งพล.อ.ประยุทธ์ โบกมือตอบกลับ พร้อมกล่าวว่า “ขอบคุณ ทุกคนนะ Good Evening safety, safety thank you everybody welcome to thailand จากนั้นนายกฯเดินเข้าไปบริเวณ Gate D4  เพื่อต้อนรับผู้โดยสารเที่ยวบิน TG917 จากลอนดอน อังกฤษที่มีผู้โดยสารเดินทางมา 359 คน พร้อมมอบพวงมาลัยดอกกล้วยไม้ให้ เมื่อเจอ ผู้โดยสารที่เป็นคนไทย นายกฯกล่าวด้วยว่า ยินดีต้อนรับกลับบ้าน
ก่อนเดินทางกลับ พล.อ.ประยุทธ์ให้สัมภาษณ์ถึงกิจกรรมต้อนรับนักท่องเที่ยวครบ 10 ล้านคนว่า ขณะนี้มีนักท่องเที่ยวเข้าประเทศมามากกว่า 10 ล้านคนแล้ว และที่ได้คุยกับรมว.ท่องเที่ยวฯ ก็มีโอกาสจะถึง 11 ล้านคน ก็ขอให้คนไทยทุกคนทำตัวเป็นเจ้าบ้านที่ดี รัฐบาลก็ทำทุกมิติทุกมาตรการเพื่อให้คนมาเที่ยวประทับใจมากขึ้น และกลับมาใหม่ หลายคนบอกว่ามา 3-4 ครั้งแล้ว ทุก 3-6 เดือน เพราะมาแล้วติดใจ นี่คือเสน่ห์ของประเทศไทยรักษาไว้เถอะความสงบสุขของประเทศ รวมถึงน้ำใจคนไทยที่มอบให้ นี่คือแผ่นดินของเราที่ต้องรักษาไว้ให้ลูกให้หลาน และเราต้องหารายได้เข้าประเทศด้วย ไม่ใช่แค่สนามบิน ยังมีร้านอาหาร โรงแรม วันนี้ดีขึ้นมาก ผู้ประกอบการมีความสุข หากไม่เริ่มทำมาตั้งแต่ภูเก็ตแซนด์บ็อกซ์ก็ไม่เป็นผลมาจนทุกวันนี้ ต้องขอบคุณทุกคนที่ร่วมมือกัน
น.ส.ทิพานัน ศิริชนะ รองโฆษกประจำสำนักนายกรัฐมนตรี กล่าวถึงกรณีศูนย์วิจัยกสิกรไทยคาดการณ์ปี 2566 นักท่องเที่ยวต่างชาติเที่ยวไทยน่าจะมีประมาณ 20-24 ล้านคน คิดเป็นสัดส่วน 50-60% เมื่อเทียบกับจำนวนนักท่องเที่ยวต่างชาติเที่ยวไทยในปี 2562 ขณะที่การใช้จ่ายของชาวต่างชาติที่มาเที่ยวไทยจะสร้างรายได้สู่ธุรกิจท่องเที่ยวและธุรกิจที่เกี่ยวเนื่องมูลค่าประมาณ 0.84-1.01 ล้านล้านบาท โดยค่าใช้จ่ายของนักท่องเที่ยว ต่างชาติเฉลี่ยต่อทริปอยู่ที่ประมาณ 42,000 บาทต่อคนต่อทริป เพิ่มขึ้นจาก 40,000 บาทต่อคนต่อทริป ในปี 2565
ทั้งนี้ ปัจจัยที่สนับสนุนการท่องเที่ยว นอกจากแคมเปญการตลาดกระตุ้นการท่องเที่ยวไทยในต่างประเทศ รวมถึงมาตรการสนับสนุนการท่องเที่ยว ได้แก่ มาตรการขยายระยะเวลาพำนักของชาวต่างชาติ ทั้งกลุ่มประเทศที่ได้รับยกเว้นวีซ่าจากไม่เกิน 30 วัน เป็นไม่เกิน 45 วัน และกลุ่ม Visa on Arrival จากไม่เกิน 15 วัน เป็นไม่เกิน 30 วัน เริ่มวันที่ 1 ตุลาคม 2565-31 มีนาคม 2566 แล้ว อีกหนึ่งปัจจัย คือการจัดประชุมเอเปก 2022 ทำให้ประเทศไทยได้รับความสนใจจากชาวต่างชาติมากขึ้น
“จะเห็นได้ว่ารัฐบาลพล.อ.ประยุทธ์ จันทร์โอชา นายกรัฐมนตรี มีความเข้าใจและใช้ศักยภาพของซอฟต์พาวเวอร์ ทุนทางวัฒนธรรม ได้อย่างมีประสิทธิภาพและมีพลังสอดรับกับการเปลี่ยนแปลงของสถานการณ์โลก ส่งผลให้เกิดการขับเคลื่อนเศรษฐกิจ ยกระดับรายได้ และคุณภาพชีวิตของประชาชนเป็นรูปธรรม”น.ส.ทิพานัน ระบุ